钦定古今图书集成/理学汇编/学行典/第116卷 > 兴学会约 > 《关中书院记》冯从吾
## 钦定古今图书集成/理学汇编/学行典/第116卷 > 兴学会约 > 《关中书院记》冯从吾

书院名“关中”，而扁其堂为“允执”，盖借关中中字，阐“允
执厥中”之秘耳。夫中之一字，自尧始发之，所谓尧得
统于天者此也。然中与不中，虽见于事，而实根于心。
舜又恐人求中于事，而不知求中于心，故曰：“人心惟
危，道心惟微，惟精惟一，允执厥中。”其旨微矣。然危微
精一之辨，莫详乎子思《中庸》一书。盖中之为德，庸德
“也；中之为言，庸言也。喜怒哀乐中节，子臣弟友尽道
是也。”于此一一中节，一一尽道，直至中和致而位育
臻，然后可以合无声无臭之妙，然后可以语尽性至
命之学。呜呼！岂易言哉！夫喜怒哀乐中节，固也，若必待已发而后求中节。子臣弟友尽道，固也，若必待既
感而后求尽道，则晚矣。故必当一念方动之时而慎
之，而后能中节尽道也。此慎独之说也。故曰：“其要只
在谨独。”虽然，又必待念起而后慎之，则亦晚矣。故必
当一念未起之时而慎之，而后能中节尽道也。此“戒
慎不睹，恐惧不闻”之说也。故曰：“静中看喜怒哀乐未
发气象。”一念未起则涵养此心，一念方动则点检此
心。于此惟精，于此惟一。庶乎有不发，发皆中节。有不
感，感皆尽道矣。呜呼。岂易言哉。